赵汝愚
神秀楼落成
鲁侯作南门，春秋书不时。
嗟予春暮来，复遣秋暮归。
岩岩龙固山，迢迢括苍溪。
孤城煨烬余，栋宇烟尘飞。
悠悠客行路，一夕固藩篱。
城中十万家，奠枕将何期。
宾僚贾马俦，邑下循良师。
经营有余地，所就逾前规。
西风散黄菊，天宇澄清晖。
浩歌留飞仙，击鼓惊冯夷。
分题杂险怪，醉墨翻淋漓。
别来册府英，往往梦见之。
恍然今夕游，似梦疑复非。
夜深灯火阑，露下星斗移。
父老呼童儿，挽裳或褰衣。
来饮史君酒，听歌史君词。
有泪不忍弹，恐遂行人悲。